Johans Eduards Erdmanis
Johans Eduards Erdmanis (vācu: Johann Eduard Erdmann; dzimis 1805. gada 1. jūnijā, miris 1892. gada 12. jūnijā) bija Valmierā dzimis vācu filozofs, Georga Vilhelma Frīdriha Hēgeļa skolnieks, vechēgelietis, Halles Universitātes ilggadīgs profesors. Dzimis Valmierā, mācītāja ģimenē. Studēja teoloģiju Tērbatas universitātē, vēlāk Berlīnes universitātē. No 1823. gada — studentu korporācijas Livonia biedrs. 1834. gadā Berlīnē ieguva doktora grādu. No 1836. gada līdz savai nāvei — Halles universitātes pasniedzējs. Pazīstamāko darbu vidū ir filozofijas ideju vēsture Grundriss der Geschichte der Philosophie vairākos sējumos. Kūno Fišera (Kuno Fischer) un Albrehta Ričla (Albrecht Ritschl) skolotājs. Uzskatīja, ka teoloģijai un filozofijai ir viens mērķis — augstākā patiesība. Pirmais lietoja jēdzienu psiholoģisms (Psychologismus).